text: Kluntet røveri uden penge
  29 august 2011 kl. 17.01
  Sydøstjyllands Politi efterlyser to unge mænd efter et væbnet røveri mod Middelfart Sparekasse i Vejle. Penge fik de ingen af.
  Røveriet foregik sidst på formiddagen i sparekassens filial i Vindingård-centret i den sydlige del af byen. Billeder fra et overvågningskamera viser, at den ene af mændene var bevæbnet med en kniv, og de var meget højrøstede under røveriet.
  De fik ingen kontanter med fra banken. Begge røverne var maskeret, men den ene var klædt i nogle specielle cowboy-bukser med violet farve. Hvis du kan genkende røverne, så ring til Sydøstjyllands politi på 1-1-4.
  